KIRJALLINEN KYSYMYS E-0120/00

esittäjä(t): Ioannis Souladakis (PSE) neuvostolle

(31. tammikuuta 2000)

Aihe: EU:n ja Etelä-Afrikan välisen kauppaa koskevan sopimuksen rikkominen

Se, että Etelä-Afrikka itsepintaisesti käyttää alkoholijuomistaan Kreikan ja Italian vastaavien juomien suojeltuja ouzo- ja grappa-nimityksiä tekee EU:n ja edellä mainitun maan välillä äskettäin tehdystä vapaakauppaa koskevasta sopimuksesta kiistanalaisen. Tämä Etelä-Afrikan käytös synnyttää ongelmia osapuolten välisessä lähentymisessä, erityisesti apartheid-politiikan ja maan vuosikymmeniä kestäneen kansainvälisen eristyneisyyden lakattua.

On suotavampaa ehkäistä jo ennen EU:n ja kolmansien maiden välisten sopimusten tekemistä se, että tällaisten sopimusten määräyksiä kierretään ja tästä kärsivät unionin jäsenvaltioiden tiettyjen tuottajaryhmien edut. Kun otetaan huomioon, että vastaavien kolmansien maiden kanssa tehtyjen sopimusten lukumäärä on suuri, Euroopan unionin toimivaltaisten elinten on ryhdyttävä kulloinkin välttämättömiin varotoimiin sen vaaran välttämiseksi, että suurempaa määrää suojeltuja tuotteita väärennetään.

Ottaako komissio huomioon EU:n suojeltujen tuotenimitysten suojelemisen tehdessään sopimuksia vapaakaupasta ja mitä keinoja sillä on käytettävissään tässä nimenomaisessa tapauksessa ouzon ja grappan tuottajien suojelemiseksi kyseisten nimitysten väärentämiseltä Etelä-Afrikassa?

Vastaus

(13. huhtikuuta 2000)

Euroopan unionin neuvosto on täysin tietoinen siitä, että perinteisten EU:n tuotteiden tuottajien etujen suojeleminen on tarpeen kansainvälisiä sopimuksia koskevien neuvottelujen yhteydessä, ja se pyrkii varmistamaan EU:n perinteisten tuotenimien suojelun viini- ja alkoholijuoma-alalla.

1. On syytä muistuttaa, että lokakuussa 1999 Etelä-Afrikan ja EU:n välillä tehdyssä kauppaa, kehitystä ja yhteistyötä koskevassa sopimuksessa määrätään teollis- ja tekijänoikeuksien suojasta sisällyttäen niihin maantieteelliset alkuperämerkinnät, mukaan lukien alkuperänimitykset, tavaramerkit ja palvelumerkit, ja siinä estetään siten ouzo- ja grappa-nimisten tuotteiden markkinointi Euroopan unionissa, ellei niitä ole tuotettu EU:n sisällä.

2. Yleisten asioiden neuvosto tarkasteli istunnossaan 14. helmikuuta 2000 tätä kysymystä huolellisesti ja sai aikaan kannan tiettyjen alkoholijuomien suojan soveltamisalan selventämiseksi. Euroopan komission puheenjohtajan ja Euroopan unionin neuvoston puheenjohtajan sekä Etelä-Afrikan presidentin välisessä noottien vaihdossa 15. ja 16. helmikuuta 2000 sovittiin, että viinien ja väkevien alkoholijuomien osalta nimikkeiden tai erityisilmausten suojan puitteissa ilmaisuja Grappa, Ouzo, Korn, Kornbrand, Jagertee ja Pacharan ei enää käytetä viiden vuoden siirtymäkauden jälkeen Etelä-Afrikassa tuotetuissa alkoholijuomissa, ja että Etelä-Afrikan markkinoilla sallitaan myytävän näillä nimikkeillä ainoastaan sellaisia tuotteita, jotka ovat peräisin Euroopan unionista. Tämä sitoumus sekä siitä johtuva kolmansista maista peräisin olevan tuonnin valvonta toteutetaan edellyttäen, että molemmat osapuolet toteavat, että alkoholijuomien nimikkeiden suojan periaate on yhdenmukainen WTO:n puitteissa tehdyn TRIPS-sopimuksen kanssa.

3. Neuvosto ja komissio palauttivat mieleen, että yhteisön lainsäädäntö antaa jo täydellisen oikeussuojan perinteisten nimikkeiden Grappa ja Ouzo käytölle unionin alueella. Näiden nimikkeiden käyttö on varattu yksinomaan Grappan osalta Italiasta ja Ouzon osalta Kreikasta peräisin oleville tuotteille. Näin ollen yhteisön tulliviranomaiset voivat kieltää kaikkien sellaisten kolmansista maista peräisin olevien tuotteiden pääsyn EU:n markkinoille, joita myydään näillä nimikkeillä, tai joiden etiketissä käytetään näitä nimikkeitä.

4. Neuvosto korostaa myös arvoisalle parlamentin jäsenelle sitä, että edellä mainitun noottien vaihdon puitteissa osapuolet pääsivät yhteisymmärrykseen viinejä ja väkeviä alkoholijuomia koskevaan sopimukseen liittyvien virallisten neuvottelujen käynnistämisestä uudelleen maaliskuussa 2000, jotta ne saatettaisiin päätökseen 1. kesäkuuta 2000 mennessä, ja jotta kyseinen sopimus tulisi voimaan 1. syyskuuta 2000.